**แบบฟอร์มการเขียนแบบถอดประสบการณ์การเรียนรู้ ด้านประเด็นความรู้การยึดมั่นคุณธรรม/นำการเปลี่ยนแปลง**

**1. ชื่อ-สกุล ผู้เล่าเรื่อง** ผศ.ดร.สมพงษ์ หิรัญมาศสุวรรณ คณะวิชา/หน่วยงาน วิศวกรรมศาสตร์

**2. ชื่อ-สกุล ผู้บันทึก** ดร.สถาพร คำหอม คณะวิชา/หน่วยงาน วิศวกรรมศาสตร์

**3. บทบาท หน้าที่และความรับผิดชอบของผู้เล่าเรื่อง**

อาจารย์ผู้สอนประจำภาควิชาวิศวกรรมสิ่งแวดล้อม

**4. เรื่องที่เล่า**

มุมมองของการปลูกฝังคุณธรรมในนักศึกษา

**5. บริบทหรือความเป็นมาของเรื่องที่เล่า**

การปลูกฝังคุณธรรมหรือการสอนคุณธรรมให้นักศึกษาซึ่งเป็นช่วงอายุรอยต่อเข้าสู่ความเป็นผู้ใหญ่ อาจจะไม่เกิดสัมฤทธิผลเท่าที่ควร ในเรื่องนี้ควรได้รับการปลูกฝังตั้งแต่วัยเด็ก วัยรุ่นช่วงต้น มากกว่าในวัยนักศึกษาซึ่งถือว่าเป็นวัยรุ่นช่วงปลายแล้ว ระบบการศึกษาในระดับประถมและมัธยมควรจะมีความเข้มข้นในเรื่องดังกล่าวให้มาก อย่างไรก็ตามการสอนในระดับปริญญาตรีก็ไม่ได้ละเลยในเรื่องของคุณธรรมแต่อย่างใด การปลูกฝังก็จะชี้ให้เห็นถึงผลต่อเนื่องของการขาดคุณธรรม และการนำคุณธรรมไปปรับใช้ให้เหมาะสมกับสถานการณ์การใช้ชีวิตในวัยทำงานต่อไป

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

 **วิธีการที่ 1** การสอดแทรกเหตุการณ์การทำงานที่มีคุณธรรมในระหว่างการสอน

 นักศึกษาวิศวกรรมสิ่งแวดล้อมเมื่อจบออกไปแล้ว อาจจะไปทำงานที่เกี่ยวข้องกับการประมูลโครงการต่างๆ หรืองานทางด้านสิ่งแวดล้อมทางการก่อสร้าง อาจารย์ได้ยกตัวอย่างเหตุการณ์จากประสบการณ์ชีวิตของตนเองเป็นตัวอย่างกรณีศึกษาเล่าให้นักศึกษาฟังในระหว่างการสอน โดยชี้ให้เห็นถึงการมีความซื่อสัตย์ การไม่คดโกง การค้นคว้าข้อมูลเพื่อการทำงาน โดยมุ่งให้นักศึกษามีความสามารถในการผ่านสถานการณ์ต่างๆที่อาจพบได้ในอนาคต โดยอยู่บนพื้นฐานของความมีคุณธรรม นอกจากเรื่องการทำงานแล้ว การใช้ชีวิตอยู่ร่วมในสังคมอาจารย์เน้นว่าก็ต้องอยู่บนพื้นฐานของความมีคุณธรรมเช่นกัน

 **วิธีการที่ 2** แนวทางการให้ข้อคิดเรื่องคุณธรรมกับนักศึกษา

การตีความหมายของคำว่าคุณธรรม อาจจะไม่สามารถกำหนดได้ชัดเจนตายตัวว่า คืออะไรกันแน่ เหตุการณ์หรือสถานการณ์เดียวกัน แต่คนหลายคนอาจมีมุมมองในแบบที่เหมือนกันหรือต่างกันออกไปได้ และก็ไม่สามารถชี้ชัดได้ว่าอย่างไหนถูกหรือผิด ดังนั้นจึงต้องพิจารณาองค์ประกอบโดยรอบให้มากที่สุด เพื่อให้สามารถเลือกไปในแนวทางที่เหมาะสมที่สุด ที่ไม่ดำ ไม่ขาว ไม่ตึง ไม่หย่อน อยู่ตรงกลางและเป็นที่ยอมรับของคนหมู่มากได้ จึงอาจกล่าวได้ว่า “คุณธรรมเป็นนามธรรม แล้วแต่มุมมองของแต่ละคน”

**7. ผลลัพธ์หรือความสำเร็จที่เกิดขึ้นและสิ่งที่ผู้เล่าเรื่องได้เรียนรู้จากประสบการณ์ดังกล่าว**

การจะปลูกฝังคุณธรรมที่เป็นเรื่องนามธรรมต้องทำให้ผู้รับการปลูกฝังเห็นภาพความเป็นจริงในการใช้ชีวิตจริง ถ้าในอนาคตได้พบสถานการณ์ที่คล้ายคลึงกัน จะเกิดความคิดในการหาทางออกหรือผ่านสถานการณ์นั้นๆไปได้